钦定古今图书集成/明伦汇编/官常典/第616卷 > 何士英
## 钦定古今图书集成/明伦汇编/官常典/第616卷 > 何士英

按《金华府志》：“士英，字子文。洪武中，举人材，授知平凉
府。以亲老乞归，忤旨，谪廉州判官。临民廉谨，再乞归
养。永乐初，起知平凉府，编氓相庆，以为重，得慈父母。
会主者较郡庾，亏数千石，士英方自劾，民争输之如
数。考满去，父老遮留载道。安府以诗送行，有‘前任只多琴与鹤，此行惟有影和身’之句。”《御屏记》：廉吏十八
人，士英居其首。升两淮盐运使。先是，民苦部差，督盐
课者所至苛扰，及岁课孳生马驹赔纳不及，士英一
切奏罢之。遭母丧归，吏部尚书蹇义以其廉能，奏欲
夺情，坚辞终制起复，莅前职，始终一节。致仕归，卒。《一
统志》云：士英知平凉，有廉能干济之誉，郡人感其德，
久而不忘。